钦定古今图书集成/历象汇编/庶征典/第136卷 > 春秋四传 > 《弹任谷疏》晋·郭璞
## 钦定古今图书集成/历象汇编/庶征典/第136卷 > 春秋四传 > 《弹任谷疏》晋·郭璞

任谷所为妖异，无有因由。陛下元鉴广览，欲知其情
状，引之禁内，供给安处。臣闻为国以礼正，不闻以奇
邪，所听惟人，故神降之吉。陛下简默居正，动遵典刑。
按《周礼》：“奇服怪人不入宫。”况谷妖诡怪，人之甚者，而
登讲肄之堂，密迩殿省之侧，尘点日月，秽乱天听，臣
之私情，窃所以不取也。陛下若以谷信为神灵所凭
“者，则应敬而远之。”夫神聪明正直，接以人事，若以谷
为妖蛊诈妄者，则当投畀裔土，不宜令亵近紫闱。若
以谷或是神祇告谴，为国作眚者，则当克己修礼，以
弭其妖，不宜令谷安然自容，肆其邪变也。臣愚以为
阴阳陶蒸，变化万端，亦是狐狸魍魉，凭陵作慝。愿陛
下采臣愚怀，特遣谷出。臣以人乏，忝荷史任。敢忘直
笔，惟义是规。